A Bizottság 1186/2002/EK rendelete
(2002. július 2.)
a mezőgazdasági termékek belső piacon történő megismertetésével és promóciójával kapcsolatos intézkedésekről szóló 2826/2000/EK tanácsi rendelet alkalmazására vonatkozó részletes szabályok megállapításáról szóló 94/2002/EK rendelet módosításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a mezőgazdasági termékek belső piacon történő megismertetésével és promóciójával kapcsolatos intézkedésekről szóló, 2000. december 19-i 2826/2000/EK tanácsi rendeletre [1] és különösen annak 12. cikkére,
mivel:
(1) A legutóbb a 434/2002/EK rendelettel [2] módosított 94/2002/EK bizottsági rendelet [3] meghatározza a 2826/2000/EK rendelet részletes alkalmazási szabályait.
(2) A 94/2002/EK rendelet 7. cikke részletesen meghatározza a szakmai szövetségek és szakmaközi szervezetek által kidolgozott programok Bizottság által történő megvizsgálásának és engedélyezésének eljárására vonatkozó bizonyos részleteket.
(3) A 94/2002/EK rendelet 8. cikke részletesen meghatározza a tagállamok által benyújtott programok Bizottság által történő megvizsgálásának és engedélyezésének eljárására vonatkozó bizonyos részleteket a 2826/2000/EK rendelet 7. cikkének alkalmazása esetén.
(4) Az egyértelműség és a jogbiztonság érdekében rendelkezni kell arról, hogy a fenti eljárások magukban foglalják a Bizottság arra vonatkozó határozatát, hogy mely programok jogosultak a 94/2002/EK rendelet III. mellékletében említett előirányzott költségvetések igénybevételére.
(5) Ennek eredményeként módosítani kell a 94/2002/EK rendelet 7. cikkének (3) bekezdését és 8. cikkét.
(6) Az e rendeletben előírt intézkedések összhangban vannak a mezőgazdasági termékek promóciójával foglalkozó irányítóbizottságok együttes ülésén alkotott véleménnyel,
ELFOGADTA EZT A RENDELETET:
1. cikk
A 94/2002/EK rendelet 7. cikke (3) bekezdésének helyébe a következő rendelkezés lép:
"(3) A 2826/2000/EK rendelet 6. cikke (3) bekezdésének harmadik albekezdésében említett végleges jegyzékben szereplő programok megvizsgálása után a Bizottság első alkalommal legkésőbb 2002. augusztus 14-ig, azt követően pedig legkésőbb november 15-ig eldönti, hogy mely programok társfinanszírozását tudja vállalni az e rendelet III. mellékletében szereplő előirányzott költségvetésekből.
A Bizottság tájékoztatja döntéséről a 2826/2000/EK rendelet 13. cikkében meghatározott közös irányítóbizottságokat."
2. cikk
A 94/2002/EK rendelet 8. cikkének utolsó mondata helyébe a következő mondat lép:
"A Bizottság első alkalommal legkésőbb 2002. szeptember 30-ig, azt követően pedig legkésőbb december 15-ig dönti el, hogy mely programok társfinanszírozását tudja vállalni az e rendelet III. mellékletében szereplő előirányzott költségvetésekből.
A Bizottság tájékoztatja döntéséről a közös irányítóbizottságokat."
3. cikk
Ez a rendelet az Európai Közösségek Hivatalos Lapjában való kihirdetését követő napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2002. július 2-án.